CELEX: 32013R0174
Language: el
Date: 2013-02-05 00:00:00
Title: Κανονισμός (ΕΕ) αριθ. 174/2013 του Ευρωπαϊκού Κοινοβουλίου και του Συμβουλίου, της 5ης Φεβρουαρίου 2013 , για την τροποποίηση του κανονισμού (ΕΚ) αριθ. 106/2008 σχετικά με το κοινοτικό πρόγραμμα επισήμανσης της ενεργειακής απόδοσης του εξοπλισμού γραφείου Κείμενο που παρουσιάζει ενδιαφέρον για τον ΕΟΧ

6.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 63/1
            
         
      ΚΑΝΟΝΙΣΜΌΣ (ΕΕ) αριθ. 174/2013 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   
   της 5ης Φεβρουαρίου 2013
   για την τροποποίηση του κανονισμού (ΕΚ) αριθ. 106/2008 σχετικά με το κοινοτικό πρόγραμμα επισήμανσης της ενεργειακής απόδοσης του εξοπλισμού γραφείου
   (Κείμενο που παρουσιάζει ενδιαφέρον για τον ΕΟΧ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 194 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
   Μετά τη διαβούλευση με την Επιτροπή των Περιφερειών,
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:
   
               (1)
            
            
               Με τον κανονισμό (ΕΚ) αριθ. 106/2008 του Ευρωπαϊκού Κοινοβουλίου και του Συμβουλίου (3), εφαρμόζεται το πρόγραμμα Energy Star στην Ένωση βάσει της συμφωνίας μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Κοινότητας για τον συντονισμό των προγραμμάτων επισήμανσης της ενεργειακής απόδοσης του εξοπλισμού γραφείου (4). Η εν λόγω συμφωνία έληξε στις 28 Δεκεμβρίου 2011 και το Συμβούλιο εξέδωσε απόφαση με την οποία εξουσιοδοτείται η Επιτροπή να διαπραγματευτεί νέα πενταετή συμφωνία με τις Ηνωμένες Πολιτείες. Οι διαπραγματεύσεις σχετικά με τη νέα συμφωνία μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Ένωσης σχετικά με τον συντονισμό κοινοτικού προγράμματος επισήμανσης της ενεργειακής απόδοσης του εξοπλισμού γραφείου (5) («η συμφωνία»), ολοκληρώθηκαν στις 29 Νοεμβρίου 2011. Συνεπώς, θα πρέπει να ενσωματωθεί η αναφορά στη νέα συμφωνία.
            
         
               (2)
            
            
               Απαιτείται επίσης να επικαιροποιηθούν οι αναφορές στα ενωσιακά καθεστώτα επισήμανσης ή πιστοποίησης της ποιότητας που καθορίζονται με την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (6), με την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ένδειξη της κατανάλωσης ενέργειας και λοιπών πόρων από τα συνδεόμενα με την ενέργεια προϊόντα μέσω της επισήμανσης και της παροχής ομοιόμορφων πληροφοριών σχετικά με αυτά (7), και με τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (8).
            
         
               (3)
            
            
               Ενδείκνυται επίσης η τροποποίηση της ονομασίας του Γραφείου για το Εnergy Star.
            
         
               (4)
            
            
               Θα πρέπει να ληφθεί υπόψη το άρθρο VI της συμφωνίας, το οποίο προβλέπει δύο χωριστά συστήματα πιστοποίησης προϊόντων (αυτοπιστοποίηση για τα προϊόντα που διατίθενται στην αγορά της Ένωσης και πιστοποίηση από τρίτους για τα προϊόντα που διατίθενται στην αγορά των ΗΠΑ).
            
         
               (5)
            
            
               Θα πρέπει να αποσαφηνισθεί η σχέση μεταξύ των συναφών διατάξεων της οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ενεργειακή απόδοση (9).
            
         
               (6)
            
            
               Θα πρέπει να αποσαφηνισθούν οι αντίστοιχες υποχρεώσεις των κρατών μελών και της Επιτροπής όσον αφορά την εφαρμογή του προγράμματος Energy Star.
            
         
               (7)
            
            
               Η αξιολόγηση του προγράμματος Energy Star θα πρέπει να περιλαμβάνει εξέταση των εναλλακτικών επιλογών πολιτικής και να παρέχει αρκετό χρόνο για τη λήψη τεκμηριωμένης απόφασης σχετικά με την πιθανή ανανέωση της συμφωνίας.
            
         
               (8)
            
            
               Κατά συνέπεια, ο κανονισμός (ΕΚ) αριθ. 106/2008 θα πρέπει να τροποποιηθεί αναλόγως,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 106/2008 τροποποιείται ως εξής:
   
               1)
            
            
               Ο τίτλος αντικαθίσταται από το ακόλουθο κείμενο:
               «Κανονισμός (ΕΚ) αριθ. 106/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με ένα πρόγραμμα της Ένωσης για την επισήμανση της ενεργειακής απόδοσης του εξοπλισμού γραφείου.».
            
         
               2)
            
            
               Το άρθρο 1 αντικαθίσταται από το ακόλουθο κείμενο:
               «Άρθρο 1
               Στόχος
               Ο παρών κανονισμός θεσπίζει τους κανόνες σχετικά με το πρόγραμμα της Ένωσης για την επισήμανση της ενεργειακής απόδοσης του εξοπλισμού γραφείου (εφεξής πρόγραμμα “Energy Star”), όπως καθορίζεται στη συμφωνία μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Ένωσης σχετικά με τον συντονισμό των προγραμμάτων επισήμανσης της ενεργειακής απόδοσης του εξοπλισμού γραφείου που υπογράφτηκε στις 10 Δεκεμβρίου 2012 στις Βρυξέλλες και στις 18 Ιανουαρίου 2013 στην Ουάσινγκτον (10) (εφεξής “η συμφωνία”).
            
         
               3)
            
            
               Το άρθρο 4 τροποποιείται ως εξής:
               
                           α)
                        
                        
                           Η παράγραφος 1 αντικαθίσταται από το ακόλουθο κείμενο:
                           «1.   Το πρόγραμμα Εnergy Star συμβάλλει στην εκπλήρωση των στόχων ενεργειακής απόδοσης των κρατών μελών και της Ένωσης, όπως αναφέρεται στα άρθρα 1 και 3 της οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την ενεργειακή απόδοση (11). Συντονίζεται, όπου απαιτείται, με άλλα ενωσιακά καθεστώτα επισήμανσης ή πιστοποίησης της ποιότητας, καθώς και με άλλα συστήματα, όπως, ειδικότερα, το ενωσιακό σύστημα απονομής οικολογικού σήματος, που θεσπίστηκε με τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (12), η ένδειξη κατανάλωσης ενέργειας και λοιπών πόρων από τα συνδεόμενα με την ενέργεια προϊόντα μέσω της επισήμανσης και της παροχής ομοιόμορφων πληροφοριών, που θεσπίστηκε με την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου (13), και τα μέτρα εφαρμογής της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (14). Ο εν λόγω συντονισμός περιλαμβάνει την ανταλλαγή στοιχείων και, εάν απαιτείται, τον καθορισμό κοινών επιπέδων όσον αφορά τις προδιαγραφές και τις απαιτήσεις των διάφορων καθεστώτων.
                        
                     
                           β)
                        
                        
                           Οι παράγραφοι 4 και 5 αντικαθίστανται από το ακόλουθο κείμενο:
                           «4.   Είναι δυνατόν να συνυπάρχουν με το πρόγραμμα Εnergy Star άλλα υφιστάμενα και νέα εθελοντικά καθεστώτα επισήμανσης της ενεργειακής απόδοσης προϊόντων εξοπλισμού γραφείου στα κράτη μέλη.
                           5.   Με την επιφύλαξη οιωνδήποτε κανόνων της Ένωσης όσον αφορά την αξιολόγηση και τη σήμανση της συμμόρφωσης και/ή των διεθνών συμφωνιών που συνάπτει η Ένωση με τρίτες χώρες σχετικά με την πρόσβαση στην αγορά της Ένωσης, τα προϊόντα που εμπίπτουν στο πεδίο εφαρμογής του παρόντος κανονισμού και διατίθενται στην αγορά της Ένωσης είναι δυνατόν να υποβάλλονται σε δοκιμές από την Επιτροπή ή από τα κράτη μέλη, προκειμένου να εξακριβωθεί η συμμόρφωσή τους προς τις απαιτήσεις του παρόντος κανονισμού.».
                        
                     
         
               4)
            
            
               Το άρθρο 6 αντικαθίσταται από το ακόλουθο κείμενο:
               «Άρθρο 6
               Προβολή των κριτηρίων ενεργειακής απόδοσης
               1.   Κατά τη διάρκεια ισχύος της συμφωνίας, οι κεντρικές κυβερνητικές αρχές, κατά την έννοια της οδηγίας 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών (15), καθορίζουν, με την επιφύλαξη του ενωσιακού και εθνικού δικαίου και των οικονομικών κριτηρίων, προδιαγραφές ενεργειακής απόδοσης τουλάχιστον εξίσου αυστηρές με τις κοινές προδιαγραφές, για τις συμβάσεις δημοσίων προμηθειών με τιμή ίση ή μεγαλύτερη από τα κατώτατα όρια του άρθρου 7 της εν λόγω οδηγίας. Τα κράτη μέλη ενθαρρύνουν τις αναθέτουσες αρχές σε περιφερειακό και τοπικό επίπεδο να χρησιμοποιούν αυτές τις προδιαγραφές. Το παρόν άρθρο ισχύει με την επιφύλαξη των διατάξεων του άρθρου 6 της οδηγίας 2012/27/ΕΕ και του στοιχείου γ) του παραρτήματος III της εν λόγω οδηγίας.
               2.   Κατά τη διάρκεια ισχύος της συμφωνίας, η Επιτροπή και τα άλλα θεσμικά όργανα της Ένωσης, καθορίζουν, με την επιφύλαξη του ενωσιακού και εθνικού δικαίου και των οικονομικών κριτηρίων, προδιαγραφές ενεργειακής απόδοσης που είναι τουλάχιστον εξίσου αυστηρές με τις κοινές προδιαγραφές για τις συμβάσεις δημοσίων προμηθειών με τιμή ίση ή μεγαλύτερη από τα κατώτατα όρια του άρθρου 7 της οδηγίας 2004/18/ΕΚ.
            
         
               5)
            
            
               Το άρθρο 7 διαγράφεται.
            
         
               6)
            
            
               Το άρθρο 8 αντικαθίσταται από το ακόλουθο κείμενο:
               «Άρθρο 8
               Γραφείο της Ευρωπαϊκής Ένωσης για το Εnergy Star
               1.   Η Επιτροπή ιδρύει το Γραφείο της Ευρωπαϊκής Ένωσης για το Εnergy Star (EUESB), το οποίο απαρτίζεται από εθνικούς αντιπροσώπους, όπως προβλέπεται στο άρθρο 9, και από αντιπροσώπους των ενδιαφερόμενων μερών. Το EUESB παρακολουθεί την εφαρμογή του προγράμματος Εnergy Star στην Ένωση και παρέχει, όπου απαιτείται, συμβουλές και αρωγή στην Επιτροπή για να τη διευκολύνει να εκπληρώσει τον ρόλο της ως διαχειριστικού φορέα σύμφωνα με το άρθρο IV της συμφωνίας.
               2.   Η Επιτροπή μεριμνά ώστε το EUESB να διασφαλίζει, όσο αυτό είναι δυνατόν στο πλαίσιο της εκτέλεσης των δραστηριοτήτων του, για κάθε ομάδα προϊόντων εξοπλισμού γραφείου, ισόρροπη εκπροσώπηση όλων των ενδιαφερόμενων μερών που έχουν σχέση με την εν λόγω ομάδα προϊόντων, όπως κατασκευαστές, έμποροι λιανικής πώλησης, εισαγωγείς, ομάδες προστασίας του περιβάλλοντος και οργανώσεις καταναλωτών.
               3.   Η Επιτροπή, επικουρούμενη από το EUESB, παρακολουθεί τη διείσδυση στην αγορά προϊόντων που φέρουν το κοινό λογότυπο και την εξέλιξη της ενεργειακής απόδοσης του εξοπλισμού γραφείου, με σκοπό την έγκαιρη αναθεώρηση των τεχνικών προδιαγραφών.
               4.   Ο εσωτερικός κανονισμός του EUESB καταρτίζεται από την Επιτροπή, η οποία λαμβάνει υπόψη τις απόψεις των εθνικών αντιπροσώπων εντός του EUESB.».
            
         
               7)
            
            
               Στο άρθρο 10, το στοιχείο α) αντικαθίσταται από το ακόλουθο κείμενο:
               
                           «α)
                        
                        
                           οι στόχοι βελτίωσης της ενεργειακής απόδοσης, οι οποίοι πρέπει να επιδιωχθούν σε επίπεδο Ένωσης στο πλαίσιο του προγράμματος Εnergy Star, έχοντας κατά νου την ανάγκη επιδίωξης υψηλού επιπέδου προστασίας του καταναλωτή και του περιβάλλοντος, καθώς και τη διείσδυση στην αγορά·».
                        
                     
         
               8)
            
            
               Το άρθρο 11 αντικαθίσταται από το ακόλουθο κείμενο:
               «Άρθρο 11
               Προπαρασκευαστικές διαδικασίες για την αναθεώρηση των τεχνικών κριτηρίων
               1.   Με σκοπό την προετοιμασία της αναθεώρησης των κοινών προδιαγραφών και των ομάδων προϊόντων εξοπλισμού γραφείου που ορίζονται στο παράρτημα Γ της συμφωνίας, πρέπει να λαμβάνονται τα μέτρα που προβλέπονται στις παραγράφους 2 έως 5 προτού υποβληθεί το σχέδιο πρότασης ή αποσταλεί απάντηση στον USEPA και πριν από την υποβολή σχεδίου πρότασης ή την αποστολή απάντησης στον USEPA σύμφωνα με τις διαδικασίες που προβλέπονται στη συμφωνία και στην απόφαση 2013/107/ΕΕ του Συμβουλίου, της 13ης Νοεμβρίου 2012, για την υπογραφή και τη σύναψη της συμφωνίας μεταξύ της κυβέρνησης των Ηνωμένων Πολιτειών της Αμερικής και της Ευρωπαϊκής Ένωσης σχετικά με τον συντονισμό προγραμμάτων επισήμανσης της ενεργειακής απόδοσης για τον εξοπλισμό γραφείου (16).
               2.   Η Επιτροπή δύναται να ζητήσει από το EUESB να υποβάλει πρόταση αναθεώρησης της συμφωνίας ή αναθεώρησης των κοινών προδιαγραφών συγκεκριμένου προϊόντος. Η Επιτροπή δύναται να υποβάλει πρόταση στο EUESB για αναθεώρηση των κοινών προδιαγραφών συγκεκριμένου προϊόντος ή για αναθεώρηση της συμφωνίας. Το EUESB μπορεί επίσης να υποβάλει πρόταση στην Επιτροπή με δική του πρωτοβουλία.
               3.   Η Επιτροπή διεξάγει διαβουλεύσεις με το EUESB κάθε φορά που ο USEPA της υποβάλλει πρόταση αναθεώρησης της συμφωνίας.
               4.   Όταν τα μέλη του EUESB γνωμοδοτούν στην Επιτροπή, λαμβάνουν υπόψη τα αποτελέσματα των μελετών σκοπιμότητας και των μελετών της αγοράς, καθώς και τη βέλτιστη διαθέσιμη τεχνολογία για τη μείωση της κατανάλωσης ενέργειας.
               5.   Η Επιτροπή λαμβάνει ιδιαιτέρως υπόψη τον στόχο να καθορισθούν μεγαλόπνοες κοινές προδιαγραφές, όπως προβλέπεται στο άρθρο Ι παράγραφος 3 της συμφωνίας, με σκοπό τη μείωση της κατανάλωσης ενέργειας, λαμβάνοντας πλήρως υπόψη τη διαθέσιμη τεχνολογία και το σχετικό κόστος του κύκλου ζωής. Συγκεκριμένα, το EUESB, πριν να υποβάλει γνωμοδότηση για νέες προδιαγραφές, λαμβάνει υπόψη τα πλέον πρόσφατα αποτελέσματα των μελετών οικολογικού σχεδιασμού.
            
         
               9)
            
            
               Στο άρθρο 12, η παράγραφος 3 αντικαθίσταται από το ακόλουθο κείμενο:
               «3.   Η Επιτροπή διασφαλίζει την ορθή χρήση του κοινού λογοτύπου, αναλαμβάνοντας ή συντονίζοντας τις δράσεις που περιγράφονται στο άρθρο ΙΧ παράγραφοι 2, 3 και 4, της συμφωνίας. Τα κράτη μέλη λαμβάνουν τα κατάλληλα μέτρα, ιδίως όσα περιγράφονται στο άρθρο ΙΧ παράγραφος 5 της συμφωνίας, προκειμένου να διασφαλίσουν τη συμμόρφωση προς τις διατάξεις του παρόντος κανονισμού στην επικράτειά τους και ενημερώνουν σχετικά την Επιτροπή. Τα κράτη μέλη δύνανται να κοινοποιούν στην Επιτροπή στοιχεία για τη μη συμμόρφωση των συμμετεχόντων στο πρόγραμμα, προκειμένου αυτή να προβεί στη λήψη των πρώτων μέτρων.».
            
         
               10)
            
            
               Το άρθρο 13 αντικαθίσταται από το ακόλουθο κείμενο:
               «Άρθρο 13
               Επανεξέταση και αναθεώρηση
               Πριν τα μέρη της συμφωνίας συζητήσουν την ανανέωσή της σύμφωνα με το άρθρο XIV παράγραφος 2, η Επιτροπή αξιολογεί την αποτελεσματικότητα του προγράμματος Energy Star όσον αφορά τη βελτίωση της ενεργειακής απόδοσης του εξοπλισμού γραφείου, τη δημιουργία νέων θέσεων απασχόλησης και την παροχή εμπορικών ευκαιριών στους κατασκευαστές, και αναλύει τις εναλλακτικές επιλογές πολιτικής όπως εκείνες που παρέχονται από τη νομοθεσία της Ένωσης, ιδίως τις οδηγίες 2009/125/ΕΚ και 2010/30/ΕΕ. Τα αποτελέσματα της εν λόγω αξιολόγησης και ανάλυσης υποβάλλονται στο Ευρωπαϊκό Κοινοβούλιο και στο Συμβούλιο τουλάχιστον δύο έτη πριν από τη λήξη ισχύος της συμφωνίας.».
            
         
               11)
            
            
               Το άρθρο 14 διαγράφεται.
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 5 Φεβρουαρίου 2013.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
         
      
      
         
            Για το Συμβούλιο
         
         
            Η Πρόεδρος
         
         L. CREIGHTON
         
      
   
   
      (1)  ΕΕ C 191 της 29.6.2012, σ. 142.
   
      (2)  Θέση του Ευρωπαϊκού Κοινοβουλίου της 11ης Δεκεμβρίου 2012 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 20ής Δεκεμβρίου 2012.
   
      (3)  ΕΕ L 39 της 13.2.2008, σ. 1.
   
      (4)  ΕΕ L 381 της 28.12.2006, σ. 26.
   
      (5)  Βλέπε σελίδα 7 της παρούσας Επίσημης Εφημερίδας.
   
      (6)  ΕΕ L 285 της 31.10.2009, σ. 10.
   
      (7)  ΕΕ L 153 της 18.6.2010, σ. 1.
   
      (8)  ΕΕ L 27 της 30.1.2010, σ. 1.
   
      (9)  ΕΕ L 315 της 14.11.2012, σ. 1.
   
      (10)  EE L 63 της 6.3.2013, σ. 7.».
   
      (11)  ΕΕ L 315 της 14.11.2012, σ. 1.
   
      (12)  ΕΕ L 27 της 30.1.2010, σ. 1.
   
      (13)  ΕΕ L 153 της 18.6.2010, σ. 1.
   
      (14)  ΕΕ L 285 της 31.10.2009, σ. 10.».
   
      (15)  ΕΕ L 134 της 30.4.2004, σ. 114.».
   
      (16)  EE L 63 της 6.3.2013, σ. 5.».